  На основание чл. 26, ал. 2, ал. 3 и ал. 4 от Закона за нормативните актове, на всички заинтересовани граждани и организации се предоставя 30-дневен срок от публикуване на настоящото съобщение на интернет страницата на Община Аврен – 07.08.2025 год., в който могат да представят предложения и становища относно така изготвеният Проект на Наредба за изменение и допълнение на Наредба за управление на общинските пътища в Община Аврен.
Предложенията и становищата следва да се предоставят в деловодството на Община Аврен в Информационен център - Аврен на адрес: с. Аврен, ул. „Тодор Ноев“ № 8, Община Аврен, Област Варна или на e-mail: kmet@avren.bg.
                                                                                                                             Проект 
Проект на Наредба за изменение и допълнение на Наредба за управление на общинските пътища в Община Аврен

§1. В Глава осма „Административно наказателни разпоредби“, разпоредбата на чл.65. (1) се изменя, като придобива следния вид:
 (1) Наказват се с глоба от 200 лв./102,26 € до 500 лв./255,65 € физическите лица, които извършат или разпоредят да бъдат извършени следните дейности в обхвата на пътя:

1. изсичане и изкореняване на дървета и храсти, косене на трева и бране на плодове без разрешение на Общинска администрация Аврен.

2. паша на добитък и опожаряване на растителността;

3. движение с непочистени от кал машини;

4. превозване на мокри товари, с които се овлажнява платното за движение;

5. превозване на насипни материали в превозни средства, позволяващи тяхното разпиляване;

6. поставяне и складиране на материали, които не са свързани с експлоатацията на пътя;

7. влачене на дървета и други предмети;

8. движение с верижни машини, освен при снегопочистване.
§2. Разпоредбата на чл.65. (2) се изменя, като придобива следния вид:
(2) При повторно нарушение по ал. 1 глобата е от 500 лв./255,65 € до 1000 лв./511,29 €.
§3. Разпоредбата на чл.65. (3) се изменя, като придобива следния вид:
(3) На юридическите лица и на едноличните търговци се налага имуществена санкция в 
размер от 1000 лв./511,29 € до 5000 лв./2556,46 €. Като при повторно нарушение юридическите лица и на едноличните търговци се налага имуществена санкция в размер 2000 лв./1022,58 € до 7000 лв./3 579,04 €.
§4. Разпоредбата на чл.66. (1) се изменя, като придобива следния вид:
Чл.66. (1) Наказват се с глоба от 1000 лв./511,29 € до 5000 лв./2556,46 €, ако деянието не представлява престъпление, физическите лица, нарушили разпоредбите на чл. 25, чл. 26, ал. 1, т. 1, букви "в" и "г", т. 2, ал. 2 и ал. 5 и чл. 41 от Закона за пътищата  или които извършат или наредят да бъдат извършени следните дейности:
1. нанасяне на повреди или унищожаване на пътищата, пътните съоръжения и принадлежностите на пътя;

2. движение на извънгабаритни и тежки пътни превозни средства и товари без разрешение на Общинска администрация Аврен;

3. разпиляване на вредни вещества, опасни за хората и околната среда;

4. извършване в обхвата на пътя на:

а) дейности, застрашаващи безопасността на движението, или използване на пътищата извън тяхното предназначение;

б) дейности, предизвикващи прекъсване, отклоняване или спиране на движението;

5. извършване в обхвата на пътя и обслужващите зони без разрешение на Кмета на Община Аврен  на:

а) строителни и ремонтни работи по пътищата;

б) прокарване на нови и ремонт на съществуващи телеграфни, телефонни, електропроводни, въжени и други линии, кабели, продуктопроводи, водопроводи, напоителни и други канали;

6. разкриване на кариери на разстояние, по-малко от 300 м от оста на пътя и на по-малко от 1000 м от мостовете, без разрешение на Кмета на Община Аврен.
§5. Разпоредбата на чл.66. (2) се изменя, като придобива следния вид:
 (2) При повторно нарушение по ал. 1 глобата е от 2000 лв./1022,58 € до 7000 лв./3579,04 €.
§6. Разпоредбата на чл.66. (4) се изменя, като придобива следния вид:
 (4) Юридическите лица и на едноличните търговци се налага имуществена санкция в размер от 3000 лв./1533,88 € до 8000 лв./4090,34 €. Като при повторно нарушение на юридическите лица и на едноличните търговци се налага имуществена санкция в размер от 4000 лв./2045,17  € до 12 000 лв./6 135,50 €.

